Illegális online szerencsejáték honlapokat tett elérhetetlenné a GVH és az SZTFH

Szorosan együttműködik a GVH és az SZTFH a magyar fogyasztók védelme érdekében

Szigorúan fellép a Gazdasági Versenyhivatal (GVH) és a Szabályozott Tevékenységek Felügyeleti Hatósága (SZTFH) a magyar fogadókat átverő, illegális online szerencsejáték szervezők ellen. A két hatóság több jogsértő honlapot is letiltott, elérhetetlenné téve azokat. A GVH és az SZTFH arra hívja fel a fogadók figyelmét, hogy az online szerencsejátékok során legyenek mindig nagyon körültekintőek, csak Magyarországon bejegyzett, engedéllyel rendelkező szerencsejáték-szervezők szolgáltatásait vegyék igénybe, ugyanis könnyen átverések áldozatai lehetnek.

Figyelem! A Magyarországon engedéllyel rendelkező szerencsejáték-szervezők listája az SZTFH honlapján ismerhető meg.

A GVH 2024. márciusában zárta le eljárását a Lottoland fantázianevű online szerencsejáték szervezővel szemben. A Máltán bejegyzett, Deutsche Lotto- und Sportwetten Limited néven működő cég megtévesztette a fogyasztókat, amikor gyakorlatilag egy az egyben, vagy minimális névváltoztatással lemásolta a Szerencsejáték Zrt. egyes játékait és a honlapján úgy reklámozta játékait, hogy a fogadók azt gondolhatták, hogy a Szerencsejáték Zrt. szolgáltatásait veszik igénybe.

A GVH Versenytanácsa tekintettel a jogsértés súlyára, több éves időtartamára, intenzitására, illetve a szerencsejáték-függőség miatt sérülékeny fogyasztói körre 345 millió forintos versenyfelügyeleti bírságot szabott ki a cégre. Az SZTFH élve a jogszabályan biztosított eszközével már 2023 szeptemberében egy évre letiltotta az érintett honlapot. A Szerencsejáték Zrt. a jogsértő gyakorlatok miatt pedig beperelte a Lottoland üzemeltetőjét és vele szemben jogerősen védjegybitorlási pert nyert.

Mivel a máltai cég a versenyfelügyeleti eljárás alatt önként nem hagyott fel az EUROJACKPOT és az EUROJACKPOT GO játékok szervezésével, a GVH Versenytanácsa határozatában megtiltotta ezen játékok további szervezését, és arra is kötelezte a vállalkozást, hogy igazolja a GVH részére, hogy már nem szervezi tovább a játékokat. Mindemellett mivel a cég a kiszabott versenyfelügyeleti bírságot sem fizette meg határidőben, így a GVH 2024. április 12-én elrendelte a versenyfelügyeleti bírság és a teljesítés napjáig esedékes késedelmi pótlék végrehajtását.

A GVH az előírt kötelezettségek betartásának október során lefolytatott ellenőrzése keretében megállapította, hogy a cég nem hagyott fel az illegális szerencsejáték-szervezéssel és továbbra is szervezte az EUROJACKPOT és az EUROJACKPOT GO játékokat. Az ellenőrzés során a GVH azt is feltárta, hogy a máltai vállalkozás időközben újabb weboldalakat is létrehozott, amelyeken szintén elérhetővé tette az EUROJACKPOT és az EUROJACKPOT GO játékokat.

Tekintettel arra, hogy a vállalkozás önként nem tett eleget a GVH által előírt kötelezettségeinek és továbbra is folytatta a jogsértő tevékenységet, így a fogyasztók és a tisztességes, jogkövető vállalkozások védelme érdekében a GVH – élve a 2024. március 1-jétől hatályos, új jogkörével –végrehajtás keretében elrendelte mindazon weboldalak hozzáférhetetlenné tételét, letiltását, amelyeken a vállalkozás EUROJACKPOT és az EUROJACKPOT GO játékokat tovább szervezte. Mindemellett az SZTFH saját hatáskörben is elrendelte több, a Lottolandhez köthető honlap blokkolását.

A GVH szorosan együttműködve az SZTFH-valfokozott figyelmet fordít a szerencsejátékok piacain folytatott megtévesztő kereskedelmi gyakorlatokra. Az ügy kapcsán a GVH és az SZTFH arra hívják fel a fogyasztók figyelmét, hogy amennyiben szerencsejáték szolgáltatásokat vesznek igénybe, minden esetben kiemelt figyelemmel járjanak el, csak Magyarországon engedéllyel rendelkező szerencsejáték-szolgáltatónál játsszanak és mindig részletesen tájékozódjanak a szolgáltatások feltételeiről, valamint felelősen kezeljék megtakarításaikat.

Az ügy hivatali nyilvántartási száma: VJ/35/2022.

Sajtókapcsolat:

* Horváth Bálint, kommunikációs vezető
* GVH Közszolgálati kommunikációs és Külkapcsolati Iroda
* +36 20 238 6939

Eredeti tartalom: Gazdasági Versenyhivatal

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/17015/illegalis-online-szerencsejatek-honlapokat-tett-elerhetetlenne-a-gvh-es-az-sztfh/